Şirvan Şəhər Tarix-Diyarşünaslıq Muzeyi

Şirvan  Tarix-Diyarşünaslıq Muzeyi — Şirvan şəhərində yerləşən tarix diyarşünasliq muzeyi. 1980-ci il aprelin 22-də təsis edilmişdir. Muzeydə 11 mindən artıq eksponat nümayiş etdirilir. Muzeyin ekspozisiyası təbiət, qədim və müasir bölmələrdən ibarətdir.

 Muzeyin tarixi 
1980-cü ildə Azərbaycan Respublikası Mədəniyyət Nazirliyi tərəfindən Əli-Bayramlı şəhərində (indiki Şirvan) Tarix - diyarşünaslıq Muzeyinin yaradılması haqqında sərəncam verilmişdir və 1980-ci ilin aprel ayının 22-də Tarix-Diyarşünaslıq Muzeyinin açılışı olmuşdur. Tarix-Diyarşünaslıq muzeyi hazırda Heydər Əliyev, 1A, Şirvan, AZ1801 ünvanında yerləşir.Şirvan şəhər Tarix-Diyarşünaslıq Muzeyi Muzeydə həm Azərbaycanın, həm də Şirvan şəhərinin tarixini əks etdirən və turistlər üçün maraq doğuran çoxlu sayda eksponat var.ŞIRVAN ŞƏHƏR TARIX - DIYARŞÜNASLIQ MUZEYI

Muzey 1980-cı ildən 2004-cü ilin oktyabr ayınadək Məhəmməd Füzuli adına Mədəniyyət və İstirahət parkında fəaliyyət göstərmişdir. 2004-cü ilin oktyabr ayında muzey 6 mərtəbəli yaşayış binasının 2-ci mərtəbəsinə köçürülməklə uyğunlaşdırılmış şəraitdə fəaliyyət göstərməkdədir. Muzeyin ümumi sahəsi 530 kv. metrdir.

 Müasir dövrdə 
Muzey ərazinin tarixinə dair  eksponatların toplanması, qorunması, diyarşünaslıq biliklərinin elmi tədqiqi və təbliği ilə məşğul olmaqdadır. Fəaliyyət göstərdiyi müddətdə muzeydə çox zəngin eksponat fondu yaradılmışdır. Bugün muzeyin əsas fondunda 11614 eksponat qorunub saxlanılır. Muzeydə iki fond fəaliyyət göstərir: əsas və köməkçi fondlar. Əsas fondun bölmələri Arxeologiya, Numizmatika, Məişət-etnoqrafiya, Fotoşəkillər, Sənədlər, Qəzetlər, Çap məmulatı, Əlyazmalar; Videomateriallar və digər eksponatlardır.Şirvan şəhər Tarix-Diyarşünaslıq muzeyi ilə virtual tanışlıq

Muzeyin ekspozisiyası dörd böyük zalda yerləşdirilib. Muzeydə ən qədim eksponatları eramızdan əvvəl I minilliyin ortalarına aid gil küpə və 1960-cı ildə  keçmiş Əli Bayramlı rayonunun ərazisində aşkar edilmiş mis sikkələrdən ibarət dəfinədir. Numizmatik materiallar indiki Şirvan şəhərinin Azərbaycan Atabəylər dövlətinin (1136-1225) tərkibində olmasını təsdiq edir. 

Şirvan Şəhər Tarix-Diyarşünaslıq Muzeyi 18 May Beynəlxalq Muzeylər Günü münasibət ilə hər il 16-18 may tarixlərində Açıq Qapı günü elan edir. Göstərilən günlərdə ziyarətçilərə ödənişsiz xidmət göstərilir.

 Qalereya 

Kateqoriya:Azərbaycandakı tarix-diyarşünaslıq muzeyləri
Kateqoriya:1980-ci ildə yaradılmış muzeylər